b'\n_START_ARTICLE_\nVinorodni okoli\xc5\xa1 Kras\n_START_PARAGRAPH_\nVinorodni okoli\xc5\xa1 Kras je s povr\xc5\xa1ino 575 hektarov najmanj\xc5\xa1i vinorodni okoli\xc5\xa1 v Sloveniji in je del 7055 hektarov obsegajo\xc4\x8de slovenske vinorodne de\xc5\xbeele Primorske. Kra\xc5\xa1ko podnebje je razmeroma suho, zanj so zna\xc4\x8dilni mo\xc4\x8dni vetrovi, predvsem severovzhodnik (burja), pomemben vpliv na rast trte pa daje zna\xc4\x8dilna rde\xc4\x8da zemlja (terra rossa). Obmo\xc4\x8dje je znano po kra\xc5\xa1kem teranu, ki je pridelan iz sorte refo\xc5\xa1k. Druga, sicer v Sloveniji manj znana, avtohtona bela sorta je tudi vitovska grganja, ki je precej bolj znana \xc4\x8dez mejo, v Italiji. Kjer so jo, kot kra\xc5\xa1ko eksoti\xc4\x8dno posebnost, znali dokaj uspe\xc5\xa1no popularizirati slovenski zamejci. Kras sicer v geografskem smislu predstavlja vse podro\xc4\x8dje, ki se razteza med Tr\xc5\xbea\xc5\xa1kim zalivom in Vipavsko dolino ter med So\xc5\xa1ko dolino in Brkini, vendar vse obmo\xc4\x8dje ni primerno za pridelavo terana. Najbolj znani pridelovalci se nahajajo v okolici Tomaja.  _NEWLINE_Kra\xc5\xa1ki vinorodni okoli\xc5\xa1 se deli \xc5\xa1e na dva podokoli\xc5\xa1a: Vrhe in Kra\xc5\xa1ka planota. Poleg terana (in njegove vrhunske razli\xc4\x8dice, Terantona) v okoli\xc5\xa1u v manj\xc5\xa1i meri pridelujejo \xc5\xa1e bela vina, kot so: malvazija, la\xc5\xa1ki rizling, rebula, chardonnay. V krajih, kjer rde\xc4\x8da trta refo\xc5\xa1ka ne uspeva dobro, je vzgajan merlot. Kot vinska zvrst je pridelovan kra\xc5\xa1evec, sicer pa iz ve\xc4\x8d vrst grozdja vinarji pridelujejo \xc5\xa1e rose.'